钦定古今图书集成/明伦汇编/官常典/第765卷 > 说苑 > 《立节》
## 钦定古今图书集成/明伦汇编/官常典/第765卷 > 说苑 > 《立节》

士君子之有勇而果于行者，不以立节行谊，而以妄
死非名，岂不痛哉！士有杀身以成仁，触害以立义，倚
于节理而不议死地，故能身死名流于来世。非有勇
断，孰能行之？子路曰：“不能勤苦，不能恬贫穷，不能轻
死亡，而曰我能行义，吾不信也。”昔者申包胥立于秦
庭，七日七夜，哭不绝声，遂以存楚。不能勤苦，安能行
此？曾子布衣缊袍，未得完糟糠之食，藜藿之羹，未得
饱，义不合而辞上卿，不恬贫穷，安能行此？比干将死
而谏逾忠，伯夷、叔齐饿死于首阳山，而志逾彰，不轻
死亡，安能行此？故夫士欲立义行道，无论难易，而后
能行之；立身著名，无顾利害，而后能成之。《诗》曰：“彼其
之子，硕大且笃。”非良笃修激之君子，“其谁能行之哉？
王子比干杀身以成其忠，伯夷、叔齐杀身以成其廉，
此三子者，皆天下之通士也，岂不爱其身哉？以为夫
义之不立，名之不著，是士之耻也，故杀身以遂其行。
因此观之，卑贱贫穷，非士之耻也。夫士之所耻者，天
下举忠而士不与焉，举信而士不与焉，举廉而士不
与焉，三者在乎身，名”传于后世，与日月并而不息，虽
无道之世不能污焉。然则非好死而恶生也，非恶富
贵而乐贫贱也，由其道，遵其理，尊贵及己，士不辞也。
孔子曰：“富而可求，虽执鞭之士，吾亦为之；富而不可
求，从吾所好，大圣之操也。《诗》云：‘我心匪石，不可转也；
我心匪席，不可卷也’。”言不失己也。能不失己，然后可
与济难矣。此士君子之所以越众也。